എന്ഡോസ്കോപിക് സര്ജറി : ആയാസരഹിതം, ഫലപ്രദം ശരീരത്തിന് പുറത്ത് വലിയ മുറിവുകളില്ലാതെ മൂത്രവ്യവസ്ഥയിലെ വിവിധങ്ങളായ അസുഖങ്ങള് ചികിത്സിക്കുന്ന ഒരു രീതിയാണ് എന്ഡോസ്കോപിക് സര്ജറി. മൂത്രനാളത്തില്കൂടി ചെയ്യുന്ന എന്ഡോസ്കോപി സര്ജറി മൂത്രനാളിയിലെ സ്ട്രിക്ചര്, പ്രോസ്റ്റേറ്റ് വീക്കം, മൂത്രാശയ കാന്സര്, മൂത്രവ്യവസ്ഥയിലെ കല്ലുകള് മുതലായ ചികിത്സയില് ഫലപ്രദമാണ്. മൂത്രവ്യവസ്ഥയിലെ എന്ഡോസ്കോപി ചെയ്യുന്നതിന് മുമ്ബ് വൃക്കയുടെ പ്രവര്ത്തനം സാധാരണനിലയിലാണോയെന്ന് നോക്കേണ്ടതുണ്ട്. മൂത്രരോഗാണുബാധയുണ്ടെങ്കില് ഉചിതമായ ആന്റിബാക്ടീരിയല് മരുന്നുകള് കൊണ്ട് ചികിത്സിക്കണം. രക്തം കട്ടപിടിക്കാതിരിക്കാന് കൊടുക്കുന്ന ആസ്പിരിന്, ആന്റികൊയാഗുലന്റുകള് മുതലായവ നിറുത്തണം. മൂത്രനാളിയിലെ അടവ് അഥവാ യുറിത്രല് സ്ട്രിക്ചര് ജന്മനാ ഉള്ളത്, ക്ഷതം മൂലം ഉണ്ടായത്, ഗോണോകോക്കല് ബാക്ടീരിയല് അണുരോഗാണുബാധ കാരണം ഉണ്ടായത് ഇവയൊക്കെയാണ് കാരണങ്ങള്. എന്ഡോസ്കോപി വഴി ഇത്തരം അടവുകള് ചികിത്സിക്കാന് സാധിക്കും. നാഡീവ്യൂഹത്തിന്റെ തകരാറുകള് കാരണം മൂത്രനിയന്ത്രണ മാംസപേശിക്കുണ്ടാകുന്ന തകരാറ് എന്ഡോസ്കോപി വഴി മുറിക്കാനും അതുവഴി തടസം മാറ്റാനും സാധിക്കും. പ്രോസ്റ്റേറ്റ് വീക്കം, പ്രോസ്റ്റേറ്റ് കാന്സര്, പ്രോസ്റ്റേറ്റ് ഗ്രന്ഥിയിലെ പഴുപ്പ് മുതലായ പ്രോസ്റ്റേറ്റിന്റെ അസുഖങ്ങള് കാരണമുള്ള മൂത്രതടസം എന്ഡോസ്കോപി വഴി മാറ്റാന് സാധിക്കും. മൂത്രം ഒട്ടും പോകാതെ കെട്ടിനില്ക്കുക, ഇടവിട്ടുള്ള മൂത്രരോഗാണുബാധ, വലിയതോതില് മൂത്രത്തില് കൂടി രക്തം പോവുക, വൃക്കപരാജയം, മൂത്രസഞ്ചിയില് കല്ല് മുതലായ സാഹചര്യങ്ങളില് എന്ഡോസ്കോപി വഴി പ്രോസ്റ്റേറ്റ് വീക്കം നീക്കം ചെയ്യണം. ടി.യു.ആ.പിയാണ് ഗോള്ഡ് സ്റ്റാന്ഡേര്ഡ് എന്ഡോസ്കോപിക് സര്ജറിയായി കണക്കാക്കപ്പെടുന്നത്. ടി.യു.ഐ.പി, ബൈപോളാര് ടി.യു.ആ.പി, എന്ഡോസ്കോപ് വഴി ഹോള്മിയം ലേസര്, തൂളിയം ലേസര് മുതലായവ ഉപയോഗിച്ച് ചെയ്യുന്ന സര്ജറികളും മൂത്രതടസം നീക്കാന് വളരെ ഫലപ്രാപ്തി തരും. ആരംഭദിശയിലുള്ള പ്രോസ്റ്റേറ്റ് കാന്സര് താക്കോല്ദ്വാര ശസ്ത്രക്രിയ വഴിയും റൊബോട്ടിക്സ് വഴിയും മാറ്റി പൂര്ണ വിമുക്തി തരാന് സാധിക്കും. മൂത്രസഞ്ചിയിലെ കല്ലുകള് സിസ്റ്റോസ്കോപ് വഴി പൊടിച്ചുമാറ്റാന് കഴിയും. വൃക്കയിലെ വളരെ വലിപ്പമേറിയ കല്ലുകള് താക്കോല്ദ്വാര ശസ്ത്രക്രിയയായ പി.സി.എന്.എല് വഴി പൂര്ണമായി നീക്കം ചെയ്യാം. വൃക്കയിലെയും മൂത്രനാളിയിലെയും കല്ലുകള് യുറിറ്ററോസ്കോപ് ലേസര് മുതലായവയുടെ സഹായത്തോടെ പൂര്ണമായി നീക്കം ചെയ്യാവുന്നതാണ്. വൃക്കയിലെ കാന്സറുകള് താക്കോല്ദ്വാര ശസ്ത്രക്രിയ വഴി നീക്കം ചെയ്യാം. മൂത്രസഞ്ചിയിലെ ആരംഭദിശയിലെ കാന്സര് എന്ഡോസ്കോപ് വഴി നീക്കം ചെയ്യാം. അടിവയറ്റിലെ അവയവങ്ങള് താഴേക്ക് തള്ളിവരുന്ന പെല്വിക് ഓര്ഗന് പ്രോലാപ്സ് താക്കോല് ദ്വാര ശസ്ത്രക്രിയയായ സാക്റല് കോള് പോപെക്സി വഴി ചികിത്സിച്ച് ഭേദപ്പെടുത്താം.